Joannes, Dei gratia Francorum rex, Ballivo de Sancti Petri monasterio aut ejus locum tenenti, salutem. Religiosi viri, prior et conventus de Charitate supra Ligerim, in nostra pura et speciali gardia existentes, nobis exponi fecerunt, graviter conquerentes quod licet in ipsa villa de Charitate ipsi habeant omnimodam justitiam et jurisdictionem altam, mediam et bassam, soli et insolidum ac inibi habeant et habuerint sigillum autenticum et commune, a tanto tempore quod memoria hominum de contrario non existit, sub quo universi contractus, obligationes et procurationes fiunt et fieri a tempore predicto consueverunt. Nihilominus Joannes Alorici, pro custode sigilli prepositure de Cenconio se gerens, ipso sigillo uti et sigillare in villa de Charitate predicta literas nititur universas, et ibidem morari contra ordinationes regias, quod est in ipsorum religiosorum et sue jurisdictionis prejudicium non modicum, ut asserunt, atque damnum supplicantes per nos ipsis de remedio super hoc provideri. Quocirca, tibi committentes, mandamus quatenus dicto Joanni Alorici ex parte nostra inhibeas, cui tenore presentium inhibemus ut a predictis penitus cesset et desistat, nec permittas de cetero dictum Joannem in alta, media et bassa jurisdictione dictorum religiosorum sigillare seu officium supradictum exercere, in prejudicium conquerentium predictorum. Si vero Joannes ipse ad hoc se opponat, aut opponere voluerit, attento quod de ordinationibus regiis hic agitur, de quibus cognitio ad nostrum parlamentum et non ad alium dignoscitur pertinere, ipsum Joannem adjornes ad certam et competentem diem, in nostro presenti Parlamento, non obstante quod sedeat et ex causa in et superdicta oppositione processuram, et dictis religiosis super predictis et eorum dependentiis, responsurum et ulterius facturum quod fuerit rationis. De quo quidem adjornamento et aliis que feceris in premissis, dilectas et fideles gentes nostras dictum nostrum Parlamentum tenentes certifices competenter, ad diem per te super hoc assignandam, quibus mandamus quatenus, partibus auditis, exhibeant inter easdem bonum ac breve justitie complementum, quod sic fieri volumus, et dictis religiosis concessimus et concedimus de gratia speciali, si sit opus, literis subrepticiis impetratis seu impetrandis in contrarium non obstantibus quibuscunque. Datum Parisiis sexta die martii, anno Domini millesimo trecentesimo sexagesimo primo. Sic signatum, per Regem ad relationem consilii in quo erant Cardinalis Cluniacensis et Archiepiscopus Senonensis. Aegidius.